***O prezo do poder*** (en inglés: *Scarface*) é un filme policial estadounidense de 1983 dirixido por Brian De Palma con guión de Oliver Stone, un remake do filme do filme Scarface de 1932. A película conta a historia do refuxiado cubano Tony Montana (Al Pacino), que chega en 1980 a Miami sen nada, e sobe ata converterse nun poderoso patrón da droga. No elenco tamén participaron Mary Elizabeth Mastrantonio, Steven Bauer e Michelle Pfeiffer. A estrea foi o 1 de decembro de 1983 en Nova York e o 9 de decembro de 1983 lanzouse comercialmente nos Estados Unidos.

Argumento
---------

Graffiti coa imaxe Al Pacino caracterizado como Tony Montana
En 1980 o refuxiado cubano e ex-convicto Antonio "Tony" Montana chega a Miami, como parte do éxodo do Mariela. Vai parar a un campo de refuxiados cos seus mellores amigos, Manny Ribera, Ángel e Chi-Chi. Conseguen saír e a promesa de lograr o permiso de residencia por asasinar un ex-alto cargo do goberno cubano a petición dun dos maiores traficantes de drogas, Frank López. Traballan como lavapratos nun posto de comidas, a contragusto de Tony que afirma que el está para cousas máis grandes.

Omar Suárez, a man dereita de Frank, encárgalles un traballo, mercar cocaína dos traficantes colombianos, pero o negocio vai mal. Os colombianos desmembran a Angel cunha motoserra, mentres Manny e Chi-Chi rescatan a Tony e matan os traficantes. Sospeitando que Omar está involucrado, Tony e Manny insisten en entregar persoalmente as drogas e os cartos a Frank. Durante areunión, Tony séntese atraído pola muller de Frank, Elvira Hancock.

Elenco
------

Michelle Pfeiffer era unha actriz descoñecida cando rodou *Scarface*, e tanto Al Pacino como o director Brian De Palma, inicialmente, estaban en contra da súa escolla como protagonista.
* Al Pacino - Tony Montana
* Steven Bauer - Manny Rivera
* Michelle Pfeiffer - Elvira Hancock
* Mary Elizabeth Mastrantonio - Gina Montana
* Robert Loggia - Frank Lopez
* F. Murray Abraham - Omar Suárez
* Harris Yulin - Mel Bernstein
* Paul Shenar - Alejandro Sosa
* Ángel Salazar - Chi Chi
* Pepe Serna - Angel Fernandez
* Miriam Colón - Georgina Montana
* Al Israel - Héctor o Sapo
* Michael Alldredge - George Sheffield
* Mark Margolis - Alberto a Sombra
* Geno Silva - The Skull

Produción
---------

### Desenvolvemento

Oliver Stone (1987) escribiu o guión para *Scarface* mentres loitaba contra a súa adicción á cocaína.
*Scarface* comezou a desenvolverse despois de Al Pacino ver o filme *Scarface* (1932) nos Ánxeles. Chamou ao seu produtor Martin Bregman, e informoulle que cría que un remake da película podería ter éxito. Pacino orixinalmente quería manter o período histórico da trama, pero entendía que por mor da súa natureza melodramática sería difícil de realizar. Sidney Lumet foi ao primeiro que contactaron coa idea de dirixir o filme, desenvolvendo a idea de Montana, un cubano acabado de chegar aos Estados Unidos no éxodo do Mariela.

As diferenzas creativas entre Bregman e mais Lumet fixeron que este último deixase o proxecto. Lumet quería facer un historia máis política, centrada en culpar de favorecer o fluxo de cocaína á administración presidencial da época, e Bregman discordaba. Bregman substituíuno por Brian De Palma e contratou o escritor Oliver Stone para escribir o guión, este concebiuno mentres loitaba contra a súa propia adicción á cocaína. Stone e Bregman realizaron a súa propia investigación, viaxando a Miami, onde tiveron acceso aos rexistros da oficina do fiscal e unidade contra o crime da policía. Stone trasladouse a París para escribir o guión, na crenza que non podería desngancharse mentres estivese no país, logrando deixar a droga .

### O elenco

Pacino insistiu en facer o papel principal, o de Tony Montana, aínda que tamén llo ofreceran a Robert De Niro pero non aceptou. Pacino traballou con expertos en loita con coitelo, adestradores físicos e co boxeador Roberto Durán para lograr o tipo de corpo que quería para o papel. Durán tamén axudou na inspiración do personaxe, que tiña "un certo león dentro", segundo Pacino. O personaxe de Sophie que realizou Meryl Streep en *Sophie's Choice* (1982) tamén influenciou o personaxe. Bauer e un experto en dialectoloxía axudárono na aprendizaxe do español cubano e da súa pronuncia.

Pfeiffer era unha actriz descoñecida daquela e tanto Pacino como De Palma argumentaron contra da súa elección pero Bregman defendeuna. Glenn Close era a opción orixinal para o papel, aínda que tamén se consideraron outras alternativas como Geena Davis, Carrie Fisher, Kelly McGillis, Sharon Stone e Sigourney Weaver.

Bauer logrou o seu papel sen audición. Durante o proceso de selección o director de repartición Alixe Gordin viu a Bauer e inmediatamente se deu de conta que era o indicado para o papel de Manny, un xuízo co que concordaron De Palma e Bregman. Foi o único cubano real entre os actores principais. Mais así a todo tamén se considerou a John Travolta para o papel.

### Rodaxe

Mansión El Fureidis en Montecito, preto de Santa Bárbara
Mentres ensaiaba para un tiroteo Al Pacino mancouse e estivo fóra da rodaxe durante dúas semanas. A escena do tiroteo inclúe un plano rodado por Steven Spielberg, de visita durante a rodaxe. Mentres se realizaba o filme algúns cubano-estadounidenses obxectaron que a súa comunidade aparecía retratada como criminais e interpretados por actores non cubano-americanos. Para contrarrestar esta situación, a película presenta unha declaración nos créditos afirmando que os personaxes da película non representaban á comunidade cubano-estadounidense.

Non obstante o filme estar ambientado en Miami, a rodaxe realizouse na súa maior parte nos Ánxeles, ao negar a Miami Tourist Board os permisos para rodar na cidade por pensar que podería afectar o turismo por canto se retrataba a cidade como un paraíso das drogas e das bandas. A gran mansión de Tony gravouse en El Fureidis, de estilo romano situada en Montecito (California).

A rodaxe durou 24 semanas, do 22 de novembro de 1982 ao 6 de maio de 1983. Ken Pepiot e Stan Parks realizaron os efectos especiais.

### Cualificación

*Scarface* recibiu a cualificación X en Norteamérica tres veces por extrema violencia, linguaxe ofensiva (emprégase ao longo do filme *fuck* (carallo) 207 veces) e uso de drogas duras. Esa cualificación, asociada coa pornografía limitaba o número de cinemas onde se exhibiría, e restrinxía a publicidade promocional, o que potencialmente podía prexudicar a recadación. A causa da cualificación era unha das escenas iniciais, onde se desmembraba a Angel. De Palma editou a escena e volveulle enviar a película á Motion Picture Association of America (MPAA) mais outra volta recibiu o X. Recurtou máis esa escena sen éxito. Universal optou por apelar a decisión da MPAA e finalmente a cualificación mudouse á menos restritiva cualificación R .

Recepción
---------

Ao primeiro o filme tivo críticas negativas, e houbo controversias sobre a violencia e a linguaxe sexualmente explícita do filme. *The New York Magazine* definiuna como unha película de serie B baleira, fachendosa e excesiva. Houbo na época críticas positivas como a de Roger Ebert que lle deu catro estrelas de catro e máis tarde engadiuna á súa lista de grandes películas.
A crítica contemporánea é radicalmente diferente na súa interpretación, así Rotten Tomatoes dálle un 83% baseado en 65 críticas  e en Metacritic logra unha puntuación de 65/100.

### Recadación

A estrea comercial do filme en Norteamérica foi o 9 de decembro de 1983, na súa primeira fin de semena de exhibición logrou 4.500.000 de dólares en 996 cines, unha media de 4616 dólares por cine, o segundo filme desa fin de semana por tras de *Sudden Impact* (9.600.000). Recadou 45.400.000 en Norteamérica e 20.400.000 noutros mercados, converténdose no 16º filme dese ano por recadación e o sétimo da cualificación R.

Notas
-----

1. ↑  "Scarface (1983) - Financial Information". The Numbers. Consultado o 27 de novembro de 2014.
2. 1 2  "Scarface (1983) (1983)". Box Office Mojo. Consultado o 30 de decembro de 2013.
3. ↑  "Scareface (1983)". *Turner Classic Movies*. Atlanta: Turner Broadcasting System (Time Warner). Arquivado dende o orixinal o 18 de xaneiro de 2017. Consultado o 11 de xaneiro de 2017.
4. ↑  "Scareface (1932)". *Turner Classic Movies*. Atlanta: Turner Broadcasting System (Time Warner). Consultado o 11 de xaneiro de 2017.
5. 1 2 3 4 5 6  Miller, Julie (24 de agosto de 2011). "Al Pacino Did Not Want Michelle Pfeiffer For Scarface and 8 Other Revelations About the Gangster Classic". Movieline. Arquivado dende o orixinal o 08 de decembro de 2013. Consultado o 05 de setembro de 2017.
6. 1 2  Priggé, Steven (2004). *Movie Moguls Speak: Interviews with Top Film Producers* Jefferson, N.C.: McFarland & Company, p. 121
7. 1 2  Chapman, Matt (24 de agosto de 2011). "Al Pacino and the cast and crew talk Scarface". Total Film. Arquivado dende o orixinal o 05 de xaneiro de 2014. Consultado o 05 de setembro de 2017.
8. ↑  Lawrence Grobel (2008) *Al Pacino* Lawrence Grobel. Simon and Schuster, p. 87
9. ↑  "15 Things You (Probably) Didn't Know About Scarface". ShortList. Arquivado dende o orixinal o 27 de outubro de 2013. Consultado o 7 de decembro de 2013.
10. ↑  *Daily Variety Magazine*; 26 de novembro de 1982, p. 8
11. ↑  *Daily Variety Magazine*, 12 de maio de 1983, p. 10
12. ↑  "7 Crazy Things You Never Knew About Scarface". Ifc.com. Arquivado dende o orixinal o 20 de decembro de 2016. Consultado o 05 de setembro de 2017.
13. ↑  "Movie 'Scarface' Receives X Rating", *New York Times*, 30 de outubro de 1983
14. ↑  "Freeze Frame: Scarface". Web.archive.org. Arquivado dende o orixinal o 09 de maio de 2007. Consultado o 27 de abril de 2010.
15. ↑  Ken Tucker (2008) *Scarface Nation: The Ultimate Gangster Movie and How It Changed America* St. Martin's Press
16. ↑  Emmis Communications (1984). *Texas Monthly*. Emmis Communications. pp. 136–. ISSN 0148-7736.
17. ↑  New York Media, LLC (19 de decembro de 1983). *New York Magazine*. New York Media, LLC. pp. 70–. ISSN 0028-7369.
18. ↑  Roger Ebert (9 de decembro de 1983). "Review of *Scarface*". *Chicago Sun-Times*. Arquivado dende o orixinal o 13 de febreiro de 2013. Consultado o 26 de agosto de 2018.
19. ↑  "Scarface". *Rotten Tomatoes*. Arquivado dende o orixinal o 17 de xaneiro de 2010. Consultado o 11 de agosto de 2011.

| * v
* c
* e
Filmes de Oliver Stone |
| --- |
| Filmes dirixidos | 

|  |  |
| --- | --- |
| Feature | 
* *Seizure* (1974)
* *The Hand* (1981)
* *Salvador* (1986)
* *Platoon* (1986)
* *Wall Street* (1987)
* *Talk Radio* (1988)
* *Born on the Fourth of July* (1989)
* *The Doors* (1991)
* *JFK* (1991)
* *Heaven & Earth* (1993)
* *Asasinos natos* (1994)
* *Nixon* (1995)
* *U Turn* (1997)
* *Any Given Sunday* (1999)
* *Alexander* (2004)
* *World Trade Center* (2006)
* *W.* (2008)
* *Wall Street: Money Never Sleeps* (2010)
* *Savages* (2012)
* *Snowden* (2016)

 |
| Documentais | 
* *Persona Non Grata* (2003)
* *Comandante* (2003)
* *Looking for Fidel* (2004)
* *South of the Border* (2009)
* *The Untold History of the United States* (2012 series)
* *The Putin Interviews* (2017)

 |

 |
| Só guionista | 
* *Expreso de medianoite* (1978)
* *Conan o bárbaro* (1982)
* *O prezo do poder* (1983)
* *Year of the Dragon* (1985)
* *8 Million Ways to Die* (1986)
* *Evita* (1996)

 |

* Portal:Cine
* Portal:Estados Unidos de América

|  |  |
| --- | --- |
| Control de autoridades | 
* Wd: Q47075
* WorldCat
* VIAF: 185524265
* AFI: 68337
* Allmovie: v43082
* AlloCiné: 900
* Box Office Mojo: scarface
* CineRessources: 31646
* EBID: ID
* FilmAffinity: 188896
* GiantBomb: 3025-1752
* IMDb: tt0086250
* LCCN: n85072690
* LUMIERE: 14427
* Metacritic: scarface
* OFDb: 109
* OMDB: 111
* Rotten Tomatoes: scarface
* Synchronkartei: 4698
* TheNumbers: Scarface
* TMDb: 111
* TVcom: scarface-1983
* TVGuide: 116910

 |